L 160/30
FI
Euroopan unionin virallinen lehti
15.6.2022
KOMISSION TÄYTÄNTÖÖNPANOASETUS (EU) 2022/925, annettu 14 päivänä kesäkuuta 2022, täytäntöönpanoasetuksen (EU) 2018/1882 liitteen muuttamisesta siltä osin kuin on kyse vesieläinten luetteloiduista taudeista ja sellaisten lajien ja lajien ryhmien luettelosta, jotka aiheuttavat merkittävän riskin kyseisten luetteloitujen tautien leviämiselle (ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen, ottaa huomioon tarttuvista eläintaudeista sekä tiettyjen eläinterveyttä koskevien säädösten muuttamisesta ja kumoamisesta (”eläinterveyssäännöstö”) 9 päivänä maaliskuuta 2016 annetun Euroopan parlamentin ja neuvoston asetuksen (EU) 2016/429 (1) ja erityisesti sen 8 artiklan 2 kohdan, 8 artiklan 3 kohdan a alakohdan ja 8 artiklan 4 kohdan b alakohdan, sekä katsoo seuraavaa: (1)
Asetuksessa (EU) 2016/429 vahvistetaan eläinten välillä tarttuvien ja eläimestä ihmiseen tarttuvien tautien ehkäisemistä ja torjuntaa koskevat säännöt, mukaan lukien unionin laajuisesti huolta aiheuttavien luetteloitujen tautien priorisointia ja luokitusta koskevat säännöt.
Luetteloituja tauteja koskevia taudinehkäisy- ja taudintorjunta­ sääntöjä sovelletaan sellaisiin lajeihin ja lajien ryhmiin, jotka voivat levittää luetteloituja tauteja joko siksi, että ne ovat niille alttiita tai siksi, että ne toimivat tartunnanlevittäjänä.
Kyseiset lajit ja lajien ryhmät luetellaan komission täytäntöönpanoasetuksen (EU) 2018/1882 (2) liitteessä olevassa taulukossa asetuksen (EU) 2016/429 8 artiklan 2 kohdassa vahvistettujen kriteerien mukaisesti.
Ne on täytäntöönpanoasetuksessa (EU) 2018/1882 myös luokiteltu luokan A, B, C, D tai E taudeiksi.
(2)
Maailman eläintautijärjestö (OIE) on äskettäin tarkastellut vesieläinlajeja, jotka ovat alttiita useille vesieläinten terveyttä koskevassa OIE:n säännöstössä (3) luetteloiduille taudeille.
Useat näistä taudeista luetteloidaan myös täytäntöönpanoasetuksen (EU) 2018/1882 liitteessä olevassa taulukossa.
Asetuksen (EU) 2016/429 8 artiklan 3 kohdan a alakohdan ja 8 artiklan 4 kohdan b alakohdan, jotka koskevat lajien tai lajiryhmien lisäämistä kyseiseen luetteloon ja niiden poistamista luettelosta, mukaisesti ja jotta voidaan saavuttaa asianmukainen yhteneväisyys OIE:n standardien kanssa, komission on aika tarkastella uudelleen täytäntöönpanoasetuksen (EU) 2018/1882 liitteessä olevassa taulukossa esitettyä luetteloa lajeista ja lajiryhmistä, jotka ovat alttiita vesieläintaudeille, jotta voidaan varmistaa, että luettelo vastaa viimeisintä tieteellistä tietoa.
(3)
Tämän vuoksi komissio on tehnyt arvioinnin täytäntöönpanoasetuksen (EU) 2018/1882 liitteessä olevassa taulukossa luetteloiduista lajeista, jotka ovat alttiita vesieläintaudeille.
Tarkastelu saatettiin päätökseen vesieläinten luokkien A, C ja E taudeille alttiita lajeja järjestelmällisesti arvioineiden, jäljempänä ’arviointi’, kalatauteja ja äyriäisten tauteja tutkivan Euroopan unionin vertailulaboratorion ja nilviäisten tauteja tutkivan Euroopan unionin vertailulaboratorion, jäljempänä ’EU:n vertailulaboratoriot’, toimittamien tieteellisten tietojen mukaisesti.
Arvioinnissa otetaan huomioon vesieläinten terveyttä koskevan OIE:n säännöstön 1.5 luvussa esitetty menetelmä.
(4)
Arvioinnin päätökseen saattamisen jälkeen EU:n vertailulaboratoriot raportoivat lajeista, jotka ovat alttiita seuraaville luokkaan A kuuluville taudeille: epitsoottinen vertamuodostavan kudoksen kuolio, Mikrocytos mackini -loisen aiheuttama tartunta, Perkinsus marinus -loisen aiheuttama tartunta, Taura-syndrooma-viruksen aiheuttama tartunta ja Yellow head -viruksen aiheuttama tartunta, seuraaville luokkaan C kuuluville taudeille: virusperäinen verenvuotoseptikemia, tarttuva vertamuodostavan kudoksen kuolio, ISA-viruksen HPRΔ-kannan aiheuttama tartunta, Bonamia exitiosa -loisen aiheuttama tartunta, Bonamia ostreae -loisen aiheuttama tartunta, nilviäisten marteilioosin (Marteilia refringens) aiheuttama tartunta ja valkopilkkutautiviruksen aiheuttama tartunta sekä seuraavalle luokkaan E kuuluvalle taudille: koikarpin herpesvirustauti.
(1) EUVL L 84, 31.3.2016, s. 1.
(2) Komission täytäntöönpanoasetus (EU) 2018/1882, annettu 3 päivänä joulukuuta 2018, tiettyjen taudinehkäisy- ja taudintorjunta­ sääntöjen soveltamisesta luetteloitujen tautien eri luokkiin ja sellaisten lajien tai lajien ryhmien luettelon laatimisesta, jotka aiheuttavat merkittävän riskin kyseisten luetteloitujen tautien leviämiselle (EUVL L 308, 4.12.2018, s. 21).
(3) Vesieläinten terveyttä koskeva OIE:n säännöstö (2021).